Lesufi: ‘Skole mag nie ras, taal gebruik om uit te sluit’Panyaza Lesufi (Foto: Jairus Mmutle/GCIS Daar mag nie ’n enkele skool wees wat vir ’n sekere ras gereserveer word of ’n ras wat ’n sekere taal praat en alle ander kinders uitsluit nie. Só het Panyaza Lesufi, LUR vir onderwys in Gauteng, Maandag gesê tydens ŉ mediakonferensie oor sy departement se begroting vir die 2022‑’23-boekjaar. “Ons is baie opgewonde dat die parlement op die punt staan om openbare deelname aan die Wysigingswetsontwerp oor Basiese Onderwyswette (Bela-wet) bekend te stel. Ons is van mening dat al ons skole aan al ons kinders behoort. Die wetsontwerp maak hierdie standpunt baie duidelik,” het Lesufi gesê. Sy departement werk intussen daaraan om alle nodige prosesse met betrekking tot die 2023‑ akademiese jaar af te handel. “Die 2023- aanlyn toelatingstelsel sal op 22 Julie in werking tree, waar ouers en voogde met leerders wat in 2023 na gr. 1 en gr. 8 gaan wees, by ’n openbare skool van hul keuse in Gauteng kan aansoek doen.” Lesufi het gesê vanjaar se toelating sal deur ’n enkelvoudige aansoekproses verloop, wat beteken dat ouers wat vir gr. 1 en gr. 8 aansoek doen, op dieselfde tyd kan aansoek doen wanneer die stelsel in werking tree. “Daarom word alle ouers versoek om gereed te wees om aansoek te doen, dokumente binne sewe dae op te laai en die departement die nodige ruimte te gee om jou kind by ’n skool van jou keuse te plaas.” Volgens Lesufi hou die skuif van sentrums vir vroeëkinderontwikkeling (VKO) van die departement van maatskaplike ontwikkeling na sy departement verskeie begrotingskomplikasies in. Die begroting vir VKO is R1,9 miljard. “Kinders sal voortaan nie meer na VKO-sentrums kom om te bid, sing, eet en slaap nie. Hulle sal nou ’n geleentheid gegun word om te leer sodat hulle kan groei en beter landsburgers kan word,” het Lesufi gesê. Die Gautengse departement van onderwys se begroting vir die volgende boekjaar is R59,7 miljard, waarvan 70% aan salarisse bestee word. Daar is R1,7 miljard vir infrastruktuurontwikkeling begroot. Volgens Lesufi het die Covid-19-pandemie die behoefte om die ontwikkeling en instandhouding van skoolinfrastruktuur te verskerp, aan die lig gebring. “Die Gautengse onderwysdepartement het ’n portefeulje van meer as 2 207 skole en 17 onderwysersentrums reg oor die provinsie. Meer as 80% van hierdie fasiliteite is voor 1994 gebou en daar is groot herstelwerk wat gedoen moet word om dit in ’n werkende toestand te hou. “Die begroting is egter onvoldoende om al hierdie onderhoud te doen en terselfdertyd voorsiening te maak vir nuwe skole en bykomende leerruimtes wat benodig word.” Skoolveiligheid is ook ’n bron van kommer en volgens Lesufi sal sy departement verskeie beleide en maatreëls implementeer om die veiligheid van alle leerders en opvoeders in skole te verseker. Veiligheid by skole sal verskerp word met die ontplooiing van patrolleerders by gratis skole om toegangsbeheer te monitor en te polisieer en om verdagte aktiwiteite wat op skoolpersele plaasvind, by die polisie en relevante owerhede aan te meld. Maatreëls word ook ingestel om aandag aan voorvalle van brandstigting, vandalisme en diefstal te gee.